text: Jernkvinde gør utroligt comeback efter koma
  02 september 2018 kl. 17.19
  Camilla Pedersen blev hjerneskadet efter ulykke. I dag vandt hun stor triatlon.
  I’m back! Sådan skriver triatleten Camilla Pedersen på Facebook, som i dag fuldførte et fantastisk comeback. Hun vandt triatlonen ”Triathlon Gérardmer” i Frankrig fem år efter, at hun svævede mellem liv og død.
  I sensommeren 2013 styrtede hun på en cykeltur og fik kraniebrud, og i 19 dage lagde lægerne hende i kunstigt koma, mens trykket i hendes hjerne steg faretruende.
  Hun overlevede, men lægerne ventede, at hun bagefter skulle sidde i kørestol, og at hun ville være for hjerneskadet til at tale normalt.
  I’m back!🥇Super happy with another win at Triathlon Gérardmer 😃 Back on track 👏🏼👊🏼 Took the lead out of T1, increased it on the bike and had a good solid run 🏃🏼‍♀️🙌🏼 Amazing race, hard course, well organized and... https://t.co/YX9ttzYHO3
  Verdensmester et år efter
  Men alle forudsigelser har hun modbevist. Hendes genoptræning gik langt bedre end ventet, og allerede et år efter ulykken vandt hun guld ved VM på langdistance i Kina. efter fire kilometer svømning, 120 kilometer cykling og 20 kilometer løb.
  Efter denne præstation blev hun kåret til årets sportsnavn af Danmarks Idrætsforbund og Jyllands-Posten.
  I dag kæmpede den 35-årige triatlet sig til endnu en bemærkelsesværdig sejr, da hun var hurtigst til at svømme 1900 meter, cykle 90 kilometer og løbe 21 kilometer i Triathlon Gérardmer.
  
  